Go itse ka tsholofelo ya tsogo mmogo le go itse Ene yo o dirileng thulaganyo eo, go ka go gomotsa. Jesu o ne a solofetsa jaana: “Lo tla itse boammaaruri, mme boammaaruri bo tla lo golola.” (Johane 8:32) Seno se akaretsa go gololwa mo go boifeng loso. Jehofa ke ene fela yo tota a ka dirang gore re se ka ra tlhola re tsofala le go swa a bo a re naya botshelo jo bo sa khutleng. A o ka dumela ditsholofetso tsa Modimo? Ee, o ka di dumela ka gonne ka dinako tsotlhe Lefoko la Modimo le diragala fela jaaka le builwe. (Isaia 55:11) Re go kgothaletsa go ithuta mo go oketsegileng ka se Modimo a se ikaeletseng ka batho. Basupi ba ga Jehofa ba tla itumelela go go thusa. 17 Gongwe sekao se se amang pelo se se bontshang kafa Jesu a neng a itshwarela ka gone se ka bonwa mo tseleng e a neng a dirisana le moaposetoloi Petere ka yone. Ga go pelaelo gore Petere o ne a rata Jesu fela thata. Petere o ne a raya Jesu jaana mo bosigong jwa bofelo jwa botshelo jwa gagwe ka Nisane 14: “Morena, ke iketleeditse go tsena le wena mo kgolegelong le mo losong.” Le fa go ntse jalo, diura di sekae morago ga foo, Petere o ne a itatola Jesu ka makgetlo a le mararo! Baebele e re bolelela se se neng sa direga fa Petere a ne a mo itatola ka lekgetlo la boraro: “Mme Morena a retologa a leba Petere.” Petere o ne a “tswela kwa ntle a lela mo go botlhoko” ka ntlha ya go utlwisiwa botlhoko ke boleo jwa gagwe jo bo masisi. Fa Jesu a sena go swa moragonyana mo letsatsing leo, moaposetoloi yono a ka tswa a ile a ipotsa gore, ‘A Morena o intshwaretse?’—Luke 22:33, 61, 62.